El Reglament (CE) 1334/2002, de la Comissió, de 23 de juliol, pel qual s'estableixen les disposicions d'aplicació del Reglament (CEE) 1638/98, del Consell, de 20 de juliol, pel que fa als programes d'activitats de les organitzacions d'operadors del sector oleícola per a les campanyes de comercialització 2002-2003 i 2003-2004, determina els aspectes que requereixen d'un desenvolupament per part dels Estats membres, en particular en l'establiment de les condicions d'autorització de les organitzacions d'operadors del sector oleícola, les línies d'activitat que són objecte de finançament comunitari i la selecció dels programes.
El Reial decret 177/2003, de 14 de febrer, dicta les mesures de desenvolupament del Reglament (CE) 1334/2002, de la Comissió, de 23 de juliol, que regula les organitzacions d'operadors del sector oleícola i estableix els criteris d'autorització i de finançament dels programes d'activitats que aquestes poden desplegar.
En conseqüència, valorada la necessitat de fixar en l'àmbit de Catalunya els criteris que recull l'esmentat Reial decret, especialment pel que fa a l'autorització de les organitzacions d'operadors del sector oleícola, l'aprovació dels programes d'activitats que aquestes puguin presentar i els seus respectius controls, a proposta de les direccions generals de Producció Agrària i Innovació Rural i d'Indústries i Qualitat Agroalimentària, i en ús de les atribucions que m'han estat conferides,
Autoritzacions de les organitzacions d'operadors del sector oleícola
Les organitzacions d'operadors del sector oleícola en l'àmbit de Catalunya seran autoritzades d'acord amb el que estableix l'article 2 del Reglament (CE) 1334/2002, de la Comissió, de 23 de juliol, en funció del compliment de les condicions següents:
a) Complir amb les condicions que estableix l'article 2 del Reglament (CE) 1334/2002, de la Comissió, de 23 de juliol, llevat del percentatge de productors o de producció que preveu l'apartat ii de l'article 2.2.a) d'aquest Reglament, el qual s'augmenta del 2% al 15% del total de Catalunya.
b) Disposar dels mitjans tècnics, humans i materials necessaris per poder dur a terme la seva activitat.
c) Complir els requisits que estableix el Reial decret 177/2003, de 14 de febrer.
2.1 La sol·licitud d'autorització es presentarà, mitjançant model normalitzat, a les delegacions territorials, les oficines comarcals o els serveis centrals del Departament d'Agricultura, Ramaderia i Pesca, abans de l'1 de març de 2003, d'acord amb el que estableix l'article 3.2 del Reglament (CE) 1334/2002, de la Comissió, de 23 de juliol.
En el termini màxim de dos mesos posteriors a la presentació completa de l'expedient de sol·licitud, el director general d'Indústries i Qualitat Agroalimentària dictarà la resolució corresponent.
Si la sol·licitud presentada no s'ha resolt en aquest termini, es considerarà estimada.
2.2 La sol·licitud d'autorització s'haurà d'acompanyar de la documentació següent:
a) Compromís de sotmetre's als controls pertinents en el marc d'aplicació del Reglament (CE) 1334/2002, de la Comissió, de 23 de juliol, i del Reial decret 177/2003, de 14 de febrer, així com del pla de controls específics que es dictin en l'àmbit de Catalunya.
b) Certificat d'inscripció de l'entitat.
c) Certificat dels acords de l'assemblea general de l'entitat relatius a la sol·licitud d'autorització com a organització d'operadors del sector oleícola.
d) Certificat de l'assemblea general de l'entitat que atorgui poders al representant legal que hagi designat per actuar davant l'Administració.
e) Previsió de les despeses de constitució i funcionament administratiu.
f) Relació dels productors i/o les entitats, segons s'escaigui.
g) Memòria d'actuacions previstes, amb indicació dels mitjans tècnics, humans i materials de què es disposa.
Aprovació dels programes d'activitats de les organitzacions d'operadors del sector oleícola
3.1 Les organitzacions d'operadors degudament reconegudes presentaran abans del 31 de març de 2003 per a la seva aprovació provisional, davant el Departament d'Agricultura, Ramaderia i Pesca, el programa d'activitats a desenvolupar.
3.2 El programa ha de preveure, almenys, una de les activitats que recull cadascun dels quatre àmbits que especifica l'article 4 del Reglament (CE) 1334/2002, de la Comissió, de 23 de juliol.
Tot i això, el programa no podrà contenir cap de les activitats que figuren a l'apartat 5 del mateix article 4, perquè resten excloses de finançament.
3.3 Cada organització d'operadors autoritzada podrà presentar, abans del 31 de març de 2003, una sol·licitud de finançament comunitari per a un sol programa d'activitats en la qual hauran de constar-hi els requisits que estableix l'article 5.2 del Reglament (CE) 1334/2002, de 23 de juliol.
3.4 L'aprovació provisional del programa d'activitats correspon al director general de Producció Agrària i Innovació Rural a través de la resolució que dicti en el termini màxim de trenta dies comptat des de la data de la seva presentació.
Selecció dels programes d'activitats
El Departament d'Agricultura, Ramaderia i Pesca podrà prioritzar la totalitat o part dels programes en funció d'objectius d'interès general per al sector oleícola i d'acord amb els criteris que assenyala l'article 6 del Reglament (CE) 1334/2002, de 23 de juliol.
S'autoritza els directors generals de Producció Agrària i Innovació Rural i d'Indústries i Qualitat Agroalimentària perquè, en l'exercici de les seves competències, puguin dictar les disposicions que calguin per al correcte desplegament i aplicació del que estableix aquesta Ordre.
Barcelona, 17 de febrer de 2003